ചെറിയാന് ഇടതുബന്ധം പൊട്ടിച്ചെറിയുന്നു? മുഖംനോക്കാതെ വിമര്ശിക്കാന് ചാനല് തിരുവനന്തപുരം : ഇടതുമുന്നണിയുമായുള്ള ബാന്ധവം അവസാനിപ്പിക്കുന്നുവെന്ന് ഒടുവില് പറയാതെ പറഞ്ഞു ചെറിയാന് ഫിലിപ്പ്. കഴിഞ്ഞ കുറേ ദിവസമായി അദ്ദേഹത്തിന്റെ രാഷ്ട്രീയ നിലപാട് സംബന്ധിച്ച് നിരവധി ഊഹാപോഹങ്ങള് നിലവിലുണ്ടായിരുന്നെങ്കിലും ഇനി ഇടതുമുന്നണിക്കൊപ്പമുണ്ടാവില്ലെന്നു അദ്ദേഹം സൂചന നല്കി. തന്റെ പുതിയ യുട്യൂബ് ചാനലിനെക്കുറിച്ചുള്ള പ്രഖ്യാപനത്തിലാണു ചെറിയാന് ഇക്കാര്യം വ്യക്തമാക്കിയത്. എന്നാല് ഉടന് ഒരു രാഷ്ട്രീയ പ്രസ്ഥാനത്തിലേക്കുമില്ലെന്നും അതില് സൂചനയുണ്ട്. നേരത്തെ ഖാദിബോര്ഡ് ഉപാധ്യക്ഷ സ്ഥാനം അദ്ദേഹം നിരസിച്ചിരുന്നു. ഇതിനെത്തുടര്ന്ന് സര്ക്കാര് ആ ഉത്തരവ് റദ്ദാക്കുകയും ചെയ്തു. ചെറിയാന് ഫിലിപ്പ് പ്രതികരിക്കുന്നുവെന്ന പേരിലാണു ജനുവരി ഒന്നുമുതല് പുതിയ ചാനല് ആരംഭിക്കുന്നത്. കോണ്ഗ്രസ് വിട്ട് ഇടതുമുന്നണിയുമായുള്ള ബന്ധം തുടങ്ങിയ സമയത്ത് സി.പി.എമ്മിന്റെ ചാനലായ കൈരളി ടിവിയില് ചെറിയാന് ഫിലിപ്പ് അവതരിപ്പിച്ചിരുന്ന പരിപാടിയാണ് ചെറിയാന് ഫിലിപ്പ് പ്രതികരിക്കുന്നു. ആ പേരിലാണ് പുതിയ ചാനല് ആരംഭിക്കുന്നതെന്നാണ് അദ്ദേഹം ഫേയ്സ്ബുക്കിലെ കുറിപ്പിലൂടെ അറിയിച്ചിരിക്കുന്നത്. കഴിഞ്ഞതവണ രാജ്യസഭാസീറ്റ് നല്കാത്തതുമൂതല് ഇടതുമുന്നണിയുമായി ഇടഞ്ഞുനില്ക്കുന്ന ചെറിയാന് ഫിലിപ്പ് അവരുമായുള്ള എല്ലാ ബന്ധവും വിച്ഛേദിക്കുന്നുവെന്ന സൂചനയാണു നല്കുന്നത്.തന്റെ ചാനല് നയം തികച്ചും സ്വതന്ത്രമായിരിക്കുമെന്നും ചെറിയാന് വ്യക്തമാക്കി. രാഷ്ട്രീയ നിലപാട് പ്രശ്നാധിഷ്ഠിതമായിരിക്കും. ഏതു വിഷയത്തിലും വസ്തുതകള് നേരോടെ തുറന്നു കാട്ടും. അഴിമതി, വര്ഗീയത, ഏകാധിപത്യം എന്നിവയ്ക്കെതിരേ പോരാടും. ഒരിക്കലും ഒറ്റക്കണ്ണനാകില്ല. രണ്ടു കണ്ണുകളും തുറക്കും. കണ്ണടയുന്നതു വരെ പ്രതികരിച്ചു കൊണ്ടിരിക്കുമെന്നും ഫെയ്സ്ബുക്ക് കുറിപ്പില് അദ്ദേഹം വ്യക്തമാക്കി.സി.പി.എമ്മിനോടും സര്ക്കാരിനോടുമുള്ള അകല്ച്ച വ്യക്തമാക്കിയ ചെറിയാന് ഫിലിപ്പിനെ കോണ്ഗ്രസിലേക്കു മടക്കികൊണ്ടുവരാനുള്ള നീക്കങ്ങളും സജീവമാണ്. കോണ്ഗ്രസ് നേതാക്കള് അദ്ദേഹവുമായി അനൗപചാരിക ചര്ച്ച നടത്തിയിട്ടുമുണ്ട്. മാത്രമല്ല, കോണ്ഗ്രസുകാര് പിണറായി വിജയനെതിരേ ശക്തമായി ഉയര്ത്തുന്ന ആരോപണമായ ഏകാധിപതി എന്നത് തന്റെ ഫെയ്സ്ബുക്ക് കുറിപ്പില് ചെറിയാന് പ്രത്യേകിച്ച് എടുത്തുപറഞ്ഞിട്ടുമുണ്ട്.